Euroopa Liidu Teataja L 322 , 12/12/1996 Lk 0003 - 0004



Ühismeede, 29. november 1996, mille nõukogu on vastu võtnud Euroopa Liidu lepingu artikli K.3 alusel tolliasutuste ja äriorganisatsioonide vahelise koostöö kohta uimastiärivastases võitluses (96/698/JSK) EUROOPA LIIDU NÕUKOGU, võttes arvesse Euroopa Liidu lepingut, eriti selle artikli K.3 lõike 2 punkti b, võttes arvesse Iirimaa algatust, võttes arvesse Euroopa Ülemkogu 1995. aasta Madridi kohtumisel heaks kiidetud uimastiekspertide töörühma aruannet, mõistes, et ebaseaduslikult uimastitega kaubitsejad võivad salaja kasutada seaduslike äriorganisatsioonide vahendeid ja teenuseid, arvestades, et uimastiärivastases võitluses on oluline tolliasutuste ja äriorganisatsioonide vaheline ülimalt tihe koostöö; arvestades, et Suur Seitsmik (G7) väljendas oma tippkohtumistel Londonis (1991) ja Münchenis (1992) toetust tolliasutuste ja äriorganisatsioonide vahelise koostöö tugevdamisele võitluses uimastiäri vastu; arvestades, et ÜRO majandus- ja sotsiaalnõukogu 27. juuli 1993. aasta resolutsioonis 1993/41 ja 24. juuli 1995. aasta resolutsioonis 1995/18 kiideti heaks vastastikuse mõistmise memorandumi kasutamine praktilise vahendina käegakatsutavate tulemuste saavutamisel uimastiärivastases võitluses, jätkates samal ajal kaubanduse hõlbustamisega seotud tegevust; arvestades, et Maailma Tolliorganisatsiooni (WCO) nõukogu võttis tolli valdkonnas vastu tegevuskava vastastikuse mõistmise memorandumi süstemaatiliseks arendamiseks; märkides, et WCO algatatud vastastikuse mõistmise memorandumi programm on olnud edukas kogu maailmas tolliasutuste ja äriorganisatsioonide vahelise koostöö tugevdamisel; lisaks märkides, et mõned Euroopa Liidu liikmesriigid on juba koos äriorganisatsioonidega käivitanud siseriiklikud vastastikuse mõistmise memorandumi programmid seoses uimastiäriga ja muude tollieeskirjade rikkumisega; olles teadlik, et kõnealuste programmide laienemine kõikidesse liikmesriikidesse ja rohkematesse äriorganisatsioonidesse võib anda täiendavaid õiguskaitsealaseid eeliseid, ON VASTU VÕTNUD JÄRGMISE ÜHISMEETME: Artikkel 1 Tugevdamaks juba toimivaid koostöösuhteid liikmesriikide tolliasutuste ja Euroopa Liidus tegutsevate äriorganisatsioonide vahel uimastiärivastases võitluses, töötavad liikmesriigid siseriiklikul tasandil välja vastastikuse mõistmise memorandumi programmid või täiendavad neid käesolevas ühismeetmes antud suuniste alusel ning kutsuvad osalema kõnealustes programmides. Artikkel 2 Tolliasutuste ja äriorganisatsioonide vahelised vastastikuse mõistmise memorandumid võivad sisaldada muu hulgas järgmisi asjaolusid käsitlevaid sätteid: - kontaktisikute nimede vahetamine tolliasutuste ja allakirjutanud organisatsiooni vahel, - allakirjutanu poolt tolliasutusele vastavalt vajadusele lasti või reisijaid käsitlevate andmete eelnev esitamine, - tolliasutuse juurdepääs allakirjutanu infosüsteemidele, - allakirjutanu turvameetmete hindamine tolliasutuse poolt, - turvalisuse parandamise kavade väljatöötamine ja rakendamine, - allakirjutanu uute töötajate kontrollimine, - tolliasutuse korraldatud koolitus allakirjutanu töötajatele. Artikkel 3 Tolliasutused vaatavad perioodiliselt läbi siseriiklikud vastastikuse mõistmise memorandumi programmid ja kontrollivad üksikute vastastikuse mõistmise memorandumite rakendamist ning allakirjutanute nõusolekul kohandavad neid suurima tõhususe tagamiseks vajalikul määral. Artikkel 4 Liikmesriigid teatavad nõukogu sekretariaadile käesoleva ühismeetme sätete rakendamiseks võetud meetmetest ühe aasta jooksul pärast selle jõustumist ja seejärel eesistujariigi nõudmisel. Artikkel 5 Liikmesriigid võivad oma äranägemisel laiendada artiklis 1 osutatud programmide alusel koostatud vastastikuse mõistmise memorandumite rakendusala nii, et see hõlmab lisaks uimastiärile muid tolliasutuste pädevusse kuuluvaid õigusrikkumisi. Artikkel 6 Käesolev ühismeede avaldatakse Euroopa Ühenduste Teatajas. See jõustub avaldamise päeval. Brüssel, 29. november 1996 Nõukogu nimel eesistuja N. Owen --------------------------------------------------